CELEX: 32021R2090
Language: fi
Date: 2021-11-25 00:00:00
Title: Komission täytäntöönpanoasetus (EU) 2021/2090, annettu 25 päivänä marraskuuta 2021, titaanidioksidin hyväksynnän epäämisestä rehun lisäaineena kaikkien eläinlajien osalta (ETA:n kannalta merkityksellinen teksti)

30.11.2021   
               
               
                  FI
               
               
                  Euroopan unionin virallinen lehti
               
               
                  L 427/160
               
            
         KOMISSION TÄYTÄNTÖÖNPANOASETUS (EU) 2021/2090,
         annettu 25 päivänä marraskuuta 2021,
         titaanidioksidin hyväksynnän epäämisestä rehun lisäaineena kaikkien eläinlajien osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 9 artiklan 2 kohdan,
         sekä katsoo seuraavaa:
         
                     (1)
                  
                  
                     Asetuksessa (EY) N:o 1831/2003 säädetään eläinten ruokinnassa käytettävien lisäaineiden hyväksymisestä ja vahvistetaan perustelut ja menettelyt hyväksynnän myöntämiselle tai epäämiselle. Asetuksen 10 artiklassa säädetään sellaisten lisäaineiden uudelleenarvioinnista, joille on annettu hyväksyntä neuvoston direktiivin 70/524/ETY (2) mukaisesti.
                  
               
                     (2)
                  
                  
                     Titaanidioksidi hyväksyttiin direktiivillä 70/524/ETY ilman aikarajoitusta väriaineena (yhteisön sääntöjen mukaan sallitut elintarvikeväriaineet) käytettäväksi kissojen ja koirien ruokinnassa. Lisäksi se hyväksyttiin ilman aikarajoitusta kaikkien eläinlajien, kissoja ja koiria lukuun ottamatta, ruokinnassa tietyin edellytyksin. Kyseinen tuote merkittiin sen jälkeen rehun lisäaineita koskevaan rekisteriin olemassa olevana tuotteena asetuksen (EY) N:o 1831/2003 10 artiklan 1 kohdan mukaisesti.
                  
               
                     (3)
                  
                  
                     Asetuksen (EY) N:o 1831/2003 10 artiklan 2 kohdan mukaisesti, luettuna yhdessä sen 7 artiklan kanssa, toimitettiin hakemus, joka koskee titaanidioksidin uudelleenarviointia kaikkien eläinlajien rehun lisäaineena. Hakija pyysi, että lisäaine luokiteltaisiin lisäaineluokkaan ”sensoriset lisäaineet” ja funktionaaliseen ryhmään ”väriaineet: aineet, jotka lisäävät tai palauttavat väriä rehuihin”. Hakemuksen mukana toimitettiin asetuksen (EY) N:o 1831/2003 7 artiklan 3 kohdan mukaisesti vaadittavat tiedot ja asiakirjat.
                  
               
                     (4)
                  
                  
                     Euroopan elintarviketurvallisuusviranomainen, jäljempänä ’elintarviketurvallisuusviranomainen’, totesi 5 päivänä toukokuuta 2021 antamassaan lausunnossa (3), että se ei voinut tehdä päätelmää titaanidioksidin turvallisuudesta kohdelajien, kuluttajien ja ympäristön kannalta, koska sen käytöstä rehun lisäaineena ei ollut saatavilla tarkkoja tietoja ja koska titaanidioksidihiukkasten genotoksisuutta ei voitu sulkea pois, mikä aiheuttaa mahdollisesti huolta lisäaineen turvallisuudesta kohdelajien (erityisesti pitkäikäisten eläinten ja siitoseläinten), kuluttajien ja käyttäjien kannalta. Koska titaanidioksidia koskevia tutkimuksia ei ole tehty, elintarviketurvallisuusviranomainen ei voinut tehdä päätelmää lisäaineen vaikutuksista silmiin ja ihoon. Elintarviketurvallisuusviranomainen totesi lisäksi, että titaanidioksidi saattaa aiheuttaa työntekijöille syöpää hengitettynä ja että koska titaanidioksidihiukkasten genotoksisuutta ei voida sulkea pois, tätä olisi lisäainetta käsittelevien käyttäjien kannalta pidettävä lisäsyynä huoleen. Elintarviketurvallisuusviranomainen myös vahvisti asetuksella (EY) N:o 1831/2003 perustetun vertailulaboratorion toimittaman raportin analyysimenetelmästä, jolla lisäaine määritetään rehusta.
                  
               
                     (5)
                  
                  
                     Elintarviketurvallisuusviranomaisen 5 päivänä toukokuuta 2021 antama lausunto osoittaa sen vuoksi, että ei ole vahvistettu, että titaanidioksidilla ei ole haitallisia vaikutuksia eläinten tai ihmisten terveyteen eikä ympäristöön, kun sitä käytetään rehun lisäaineena funktionaalisessa ryhmässä ”väriaineet: aineet, jotka lisäävät tai palauttavat väriä rehuihin”.
                  
               
                     (6)
                  
                  
                     Titaanidioksidin arviointi osoittaa näin ollen, että asetuksen (EY) N:o 1831/2003 5 artiklassa säädetyt hyväksynnän edellytykset eivät täyty, joten titaanidioksidin hyväksyntä funktionaaliseen ryhmään ”väriaineet: aineet, jotka lisäävät tai palauttavat väriä rehuihin” kuuluvana rehun lisäaineena olisi evättävä.
                  
               
                     (7)
                  
                  
                     Sen vuoksi rehun lisäaine titaanidioksidi ja sitä sisältävä rehu olisi poistettava markkinoilta mahdollisimman pian. Olisi kuitenkin sallittava kestoltaan rajoitettu ajanjakso kyseisten tuotteiden nykyisten varastojen markkinoilta poistamista varten, jotta toimijat voivat asianmukaisesti noudattaa markkinoiltapoistamisvelvoitetta.
                  
               
                     (8)
                  
                  
                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Hyväksynnän epääminen
            Evätään titaanidioksidin (E 171) hyväksyntä lisäaineluokkaan ”sensoriset lisäaineet” ja funktionaaliseen ryhmään ”väriaineet: aineet, jotka lisäävät tai palauttavat väriä rehuihin” kuuluvana eläinten ruokinnassa käytettävänä lisäaineena.
         
         
            2 artikla
            Poistaminen markkinoilta
            
               1.   Edellä 1 artiklassa tarkoitetun lisäaineen ja sitä sisältävien esiseosten olemassa olevat varastot on poistettava markkinoilta viimeistään 20 päivänä maaliskuuta 2022.
            
            
               2.   Rehuaineet ja rehuseokset, jotka on tuotettu 1 kohdassa tarkoitetuista lisäaineesta tai esiseoksista ennen 20 päivää maaliskuuta 2022, on poistettava markkinoilta viimeistään 20 päivänä kesäkuuta 2022.
            
         
         
            3 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 25 päivänä marraskuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 268, 18.10.2003, s. 29.
         
            (2)  Neuvoston direktiivi 70/524/ETY, annettu 23 päivänä marraskuuta 1970, rehujen lisäaineista (EYVL L 270, 14.12.1970, s. 1).
         
            (3)  EFSA Journal 2021;19(6):6630.